b'\n_START_ARTICLE_\nMas de la Torre (Palau-saverdera)\n_START_SECTION_\nDescripci\xc3\xb3\n_START_PARAGRAPH_\n\xc3\x89s relativament a prop del ve\xc3\xafnat de les Torroelles, pr\xc3\xa0cticament al peu de la carretera que va de Palau-saverdera a Roses, als l\xc3\xadmits del Parc Natural dels Aiguamolls de l\'Empord\xc3\xa0._NEWLINE_\xc3\x89s un mas a\xc3\xafllat envoltat de terres de conreu i fortificat amb una torre de defensa integrada a la construcci\xc3\xb3 actual. Aquesta torre \xc3\xa9s de planta rectangular, bastida amb pedra lligada amb morter, amb les cantonades treballades amb carreus desbastats i el coronament emmerletat, tot i que els merlets no s\xc3\xb3n originals. A la fa\xc3\xa7ana principal t\xc3\xa9 una finestra d\'obertura rectangular emmarcada amb els brancals i la llinda de pedra, i amb sortida a un balc\xc3\xb3 amb barana i pis motllurat. Pel costat oest se li adossa el cos principal de la masia, de planta rectangular i amb coberta a dos vessants de teula i carener paral\xc2\xb7lel a la fa\xc3\xa7ana principal. Consta de planta baixa i un pis. Les obertures concentrades a la primera planta s\xc3\xb3n totes rectangulars i emmarcades en pedra. L\'acc\xc3\xa9s a l\'edifici es fa a trav\xc3\xa9s d\'una porta ubicada en aquesta planta, mitjan\xc3\xa7ant una escala d\'obra, que forma part del cos adossat a la fa\xc3\xa7ana principal. Aquest cos est\xc3\xa0 format tamb\xc3\xa9 per dos grans arcs carpanells de ma\xc3\xb3, que funcionen a manera de porxo. A l\'oest del cos principal, s\'adossa un altre petit cos, integrat per planta baixa i pis. De la fa\xc3\xa7ana destaca un gran portal d\'arc rebaixat bastit amb ma\xc3\xb3 i, a la primera planta, una obertura rectangular amb els brancals i la llinda de pedra vista, i amb sortida a un balc\xc3\xb3 amb barana de ferro i pis motllurat. Damunt del portal es localitza un escut her\xc3\xa0ldic de pedra, que podria fer refer\xc3\xa8ncia als Vilarig._NEWLINE_La resta de cossos que integren el mas estan bastits amb totxo i s\xc3\xb3n de recent construcci\xc3\xb3. Estan destinats a les tasques ramaderes.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un mas fortificat del qual tenim les primeres refer\xc3\xa8ncies en 1343 en el capbreu de la capellania de Palau "Pere Guillem i Mariner de Estagno Bovoso". Posteriorment es torna a anomenar a un proc\xc3\xa9s del capbreu amb data del 1345 on fa refer\xc3\xa8ncia a "los habitantes en estany bos y en lo veynat de Torroella tenien dret a pescar als estanys"._NEWLINE_En 1386 en un debitori a nom de Ramon Pere Guilles de Castell\xc3\xb3 i era dirigit per la fam\xc3\xadlia de Bernat Ribot "habitants en lo estany Bovoso, parroquia del lloch de Palau". Despr\xc3\xa9s cap a l\'any 1548 va passar a mans d\'Antonio Casadevall de Vilaju\xc3\xafga que el va arrendar a Miquel de Roses i vora el 1595 va ser el seu fill, Joan Ferrer qui es va fer c\xc3\xa0rrec com queda documentat al testament d\'Anna Batejada ve\xc3\xafna de "Joan Pag\xc3\xa8s habitant en la Torra de Stany Boss". Per aquesta \xc3\xa8poca ja s\'anomenava Torre de l\'Estany Bos, donat que ja disposava d\'una torre de defensa adossada._NEWLINE_A principis del segle  XVII va ser Domingo Montrod\xc3\xb3n de Cabanes el seu propietari i l\'any 1672 el va heretar la seva dona Francisca de Hornos, que el va arrendar a Bartomeu Cargol. Despr\xc3\xa9s de passar per diferents administradors (Engr\xc3\xa0cia Prats, Marquesa Ferre, Anna M. Magina Despuig Prat, a Francisca Carreras des Puig) l\'heretat finalment caigu\xc3\xa9 a c\xc3\xa0rrec de Francisca de Montrod\xc3\xb3n de Hornos i de Gelabert que l\'arrend\xc3\xa0 al pag\xc3\xa8s de Castell\xc3\xb3 Pere Casals amb "pacte (...) de tenir fe lo corral de la major part de aquell de dita heretat (...)" i altres tipus d\'acords econ\xc3\xb2mics._NEWLINE_En 1708 un inventari dels Albert documenta que el mas va quedar enrunat durant el setge de Roses de 1693 amb la conseg\xc3\xbcent ocupaci\xc3\xb3 dels francesos._NEWLINE_El 1714 l\'heretat va ser arrendada a Francisco Oliva. Despr\xc3\xa9s de tenir com arrendadors diferents pagesos trobem una citaci\xc3\xb3 al protocol de 1898 on "(...) Carlos Albert otorg\xc3\xb3 contrato de arriendo a Salvador Fajol del manso Torre de l\'Albert con todas sus tierras y dependencias (...). El arrendatario deber\xc3\xa1 cultiva las tierras y cuidar la casa a uso y costumbre del buen pay\xc3\xa9s (...) viene obligado a practicar en la casa las obras de reparaciones necesarias. Siempre que se practique alguna obra el colono vendr\xc3\xa1 obligado a hacer los acarreos de materiales a raz\xc3\xb3n de seis jornales de carro de dos animales cada a\xc3\xb1o"._NEWLINE_L\'any 1920, Maurici Albert de Terrades vengu\xc3\xa9 la finca a Joan Planas Bru de Vilanova. Avui en dia encara pertany a la mateixa fam\xc3\xadlia que segueix realitzant l\'explotaci\xc3\xb3 ramadera tradicional, adaptant la masia fortificada al turisme rural.'